recursal/SuperWikiNEXT-32B huggingface dataset:
**DTED** (ראשי תיבות של **D**igital **T**errain **E**levation **D**ata) הוא תקן של מידע דיגיטלי אשר מורכב ממטריצה של ערכי גובה של השטח, כלומר מודל גבהים ספרתי (DEM). תקן זה פותח במקור בשנת 1970 כדי לתמוך בסימולציה וחיזוי של מטוסי מכ"ם. שטח הגבהים מתוארים כמו  גאואיד גובה מעל מודל כבידת כדור הארץ 1996 (EGM96), ולא האליפסואיד של WGS84.

DTED תומך ביישומים רבים, כולל אלגוריתם חישוב קו ראייה , אפיון שטח, הדמית שטח 3D, תכנון משימה, מידול וסימולציה. תקן DTED הוא תוצר NGA, אשר מספק מידע ברזולוציה בינונית, נתונים כמותיים בפורמט דיגיטלי לשימוש מערכות צבאיות הדורשות נתונים על גובה פני השטח. 

פורמט DTED רמה 0, 1 ו-2 מתואר במסמך: "U.S. Military Specification Digital Terrain Elevation Data (DTED) MIL-PRF-89020B" ומפרט, בין השאר את הרזולוציה עבור כל רמה:

* ברמה 0 יש מרווחים של כ-900 מטרים.
* ברמה 1 יש מרווחים של כ-90 מטרים.
* ברמה 2 יש מרווחים של כ-30 מטרים.

המרווח המדויק מוגדר על ידי חלוקת העולם לאזורים בהתבסס על קו הרוחב, וניתן בטבלה הבאה:

|  | אזור | רוחב הטווח | רמה 0 (שניות קשת) | רמה 1 (שניות קשת) | רמה 2 (שניות קשת) |
| --- | --- | --- | --- | --- | --- |
| רוחב המרווח | הכל |  | 30 | 3 | 1 |
| אורך המרווח | I | 0°-50° (צפון–דרום) | 30 | 3 | 1 |
| II | 50°-70° (צפון–דרום) | 60 | 6 | 2 |
| III | 70°-75° (צפון–דרום) | 90 | 9 | 3 |
| IV | 75°-80° (צפון–דרום) | 120 | 12 | 4 |
| V | 80°-90° (צפון–דרום) | 180 | 18 | 6 |

בנוסף, DTED ב-3 רמות רזולוציה נוספות הוצעו, אך עדיין לא ייושמו.

מידע DTED שמור בסדר Big Endian.

קישורים חיצוניים
----------------

* DTED ב FAS.org
* DTED בבית הלאומי Geospatial-סוכנות הביון באתר
* מפרט DTED
* MATLAB מכילה בארגז הכלים שלה פונקציה לקריאת קובצי DTED: קוד המקור, תיעוד, תיעוד נוסף

הערות שוליים
------------

1. ↑  "Defining mean sea level in military simulations with DTED". Dl.acm.org. 2009-03-22. נבדק ב-2016-01-31.
סמל **ויליאם הנרי (ביל) קיבי** (Bill Kibby;‏ 15 באפריל 1903 – ‏31 באוקטובר 1942) היה חייל אוסטרלי, אשר עוטר בעיטור צלב ויקטוריה - העיטור הצבאי הגבוה ביותר של האימפריה הבריטית - על לחימתו בקרב אל-עלמיין במלחמת העולם השנייה, שבו נהרג.

ראשית חייו
----------

ביל קיבי נולד באנגליה. כשהיה בן 11 היגרה משפחתו לאוסטרליה והתיישבה בעיר אדלייד שבדרום היבשת. לאחר סיום לימודיו בבית הספר החל לעבוד בעבודות טיח ועסק בעיצוב עיטורים מטיח. הוא עסק גם בציור בצבעי מים וברישום. בגיל 23 התחתן. לו ולאשתו נולדו שתי בנות.

קיבי לא היה גבוה (1.68 מטר) אך היה חזק ואהב פעילויות באוויר הפתוח. בשנת 1936 הצטרף לחיל המילואים האוסטרלי והוצב ביחידת תותחנים.

מלחמת העולם השנייה
------------------

ב-1940, והוא כבר בן 37, התנדב קיבי להצטרף ליחידות הצבא האוסטרלי שיצאו להשתתף במלחמת העולם השנייה והוצב כסמל בגדוד הרגלים האוסטרלי ה-48. בדצמבר 1940 הפליגה יחידתו לארץ ישראל. שם נפצע קיבי בתאונה ושבר את רגלו. הוא נשאר בארץ ישראל לשם החלמה וחזרה לכשירות, שארכו קרוב לשנה. בפברואר 1942 שב והצטרף לגדודו בסוריה, ובחודש יולי כבר השתתף בלחימה במצרים. 

בפרוס קרב אל עלמיין באוקטובר 1942 היה גדודו של קיבי חלק מן הדיוויזיה האוסטרלית ה-9, שהשתייכה לארמייה הבריטית השמינית. קיבי שירת במהלך הקרב בגבורה ובהצטיינות. הוא הנהיג את מחלקתו לאחר שמפקדה נהרג. ב-23 באוקטובר הוא הסתער על עמדת מקלע של האויב כשהוא יורה בתת מקלע תומפסון. הוא כבש את העמדה כשהוא הורג שלושה חיילי אויב ושובה 12 אחרים. בלחימה שבימים שלאחר מכן נע קיבי בין אנשיו כשהוא מכוון את האש שירו ומעודד את רוחם. חמש פעמים יצא לתקן תחת אש את קו הטלפון המחלקתי שנותק. 

לוחית זיכרון לקיבי ולגיבורי מלחמה אוסטרלים אחרים בעיר מגוריו אדלייד
בליל ה-30/31 באוקטובר הייתה הדיוויזיה ה-9 נתונה בקרב כבד בגזרה הצפונית של קו החזית באל-עלמיין (קרב מוצב תומפסון). על מחלקתו של קיבי נורתה אש מקלעים ומרגמות כבדה ומרבית חייליה נהרגו או נפצעו. קיבי ארגן את הניצולים ואז יצא קדימה לבדו עד לטווח של מטרים ספורים ממספר עמדות מקלע של האויב. הוא יידה רימוני יד ושיתק מספר מקלעים, עד שנפגע ונהרג.

על גבורתו במהלך קרב אל-עלמיין הוענק לקיבי לאחר מותו עיטור צלב ויקטוריה.

קיבי נקבר בסמוך למקום נפילתו. בשנת 1944 הועברה גופתו לבית הקברות הצבאי אל-עלמיין.

העיטור שהוענק לקיבי מוצג כיום במוזיאון שבאנדרטת המלחמה של אוסטרליה בעיר קנברה.

קישורים חיצוניים
----------------

* ביוגרפיה של ביל קיבי באתר Australian Dictionary of Biography (באנגלית)
* ביל קיבי באתר ועדת חבר העמים לקברי מלחמה
* כתב העיטור שהוענק לביל קיבי מתוך The London Gazette,‏ 26 בינואר 1943 (באנגלית)
* איור על לחימתו של ביל קיבי מתוך התערוכה The Art of War באתר National Archives.
* ביל קיבי, באתר "Find a Grave" (באנגלית)

הערות שוליים
------------

1. ↑  ראו: סי.אי. לוקס פיליפס, **אל-עלמיין**, תל אביב: מערכות, 1967, עמ' 295-313.
2. ↑  במהלך המלחמה כולה קיבלו ארבעה מחיילי הגדוד ה-48 את עיטור צלב ויקטוריה ().

|  |  |
| --- | --- |
| בקרת זהויות עריכת הנתון בוויקינתונים | 
* ADB: kibby-william-henry-bill-10733
* CWGC: 2116921
* Trove: 1470990

 |
**צבעונית הבוסתן** (שם מדעי: *Xanthoria parietina*) היא חזזית עלעלית אפיפיטית מהמשפחה *Teloschistaceae* הנפוצה באוסטרליה, אסיה, אפריקה, אמריקה הצפונית, מקסיקו ועל פני רוב אירופה, על עצים ואבנים. הפטריה יוצרת סימביוזה עם ירוקיות מהסוג טרבוקסיה.

תיאור
-----

גוף החזזית, התאלוס, עלעלי ולרוב אינו גדל מכ-8 ס"מ. האונות בגודל 1–4 מ"מ ושטוחים על פני המסד. המושבות הבודדות מעוגלות, אך הן נוטות להתחבר למושבות השכנות ליצירת כיסוי רציף של המסד. צבעו של חלקו העליון נע בין כתום לצהוב ועד ירקרק בצל, וחלקו התחתון לבן, מחובר למסד בריזינים או הפטרים דלילים. החזזית חסרת סורדיות או איזידיות, אך מבני פרי בצורת אפותציות נפוצות.

מבחן-כתם של התאלוס וגופי הפרי נותן תגובה חיובית אם אשלגן הידרוקסידי בצבע ארגמן.

החזזית נפוצה על עצים, ולעיתים יותר רחוקות על אבנים.

**צבעונית הבוסתן** על ענף

מבנה
----

קליפת התאלוס עשוי תפטיר צפוף, המגן על החזזית מאובדן מים דרך התאדות ומפני קרינה, ומתחתיו שכבת האצות. ב**צבעונית הבוסתן** ידוע שעובי הקליפה משתנה לפי בית הגידול: בבתי גידול החשופים לקרינת השמש הוא עבה יותר, ואילו בבתי גידול מוצלים הוא דק יותר, ושכבת העצות חשופה יותר, מה שמקנה לחזזית גוון ירוק יותר. הפיגמנט פריאטין היוצר גבישים זעירים בחלקו העליון של החזזית מעניק לו את צבעו הכתום-צהוב.

עמידות לזיהום
-------------

**צבעונית הבוסתן** היא חזזית עמידה יחסית לזיהום, ויכולה לשמש מדד ביולוגי לזיהום האוויר.

בישראל
------

**צבעונית הבוסתן** היא אחת החזזיות הנפוצות ביותר בחלקה הים-תיכוני של ישראל, ומצויה הן בטבע והן על עצי נוי.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **צבעונית הבוסתן** |
| ויקימינים טקסונומיה בוויקימינים: **Xanthoria parietina** |

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

* צבעונית הבוסתן, באתר אנציקלופדיה בריטניקה (באנגלית)

הערות שוליים
------------

1. ↑
2. 1 2 3 4  Lindblom, Louise (1997). The genus Xanthoria (Fr.) Th.Fr. in North America (Thesis). Lund University. מסת"ב 978-91-628-2777-9.
3. 1 2 3  מרגלית גלון, יעקב גרטי, **חזזיות ישראל: (מדריך מאויר)**; צילם: עמיקם שוב, תל אביב: עם עובד, תש"מ 1979.
4. ↑  Hill, D. & Woolhouse, H. (1966). Aspects of the Autecology of Xanthoria Parietina agg. The Lichenologist, 3(2), 207-214. doi:10.1017/S0024282966000227
5. ↑  Silberstein, L. Siegel, B. Siegel, S. Mukhtar, A. & Galun, M. (1996). Comparative Studies on Xanthoria Parietina, a Pollution Resistant Lichen, and Ramalina Duriaei, a Sensitive Species. I. Effects of Air Pollution on Physiological Processes. The Lichenologist, 28(4), 355-365. doi:10.1006/lich.1996.0033
**DTS**, ראשי תיבות של **Digital Theatre System** היא שיטת קידוד דיגיטלית לפסקול רב-ערוצי של סרטי קולנוע.

לוגו שיטת DTS
שיטה זו נוצרה על ידי חברת Digital Theatre Systems שאחד ממשקיעיה היה במאי הקולנוע סטיבן ספילברג. העבודה על הפורמט החלה ב-1991, ארבע שנים לאחר שמעבדות דולבי החלו לפתח את Dolby Digital. הסרט הראשון שבו נעשה שימוש בשיטה היה "פארק היורה" שיצא ב-1993, שנה לאחר ש"בטמן חוזר" יצא לבתי הקולנוע בקידוד דולבי דיגיטל.

בניגוד לפסקול סטריאופוני, שיטה זו תומכת בדרך כלל בתצורת 5.1, כלומר שני רמקולים קדמיים ראשיים, שניים אחוריים, רמקול קדמי מרכזי וסאב וופר. יתרונה של שיטה זו על פני שיטות דיגיטליות אחרות כגון דולבי דיגיטל הוא שמידת הדחיסה של הפסקול הדיגיטלי היא פחותה, ולכן הצליל המתקבל נאמן יותר למקור. תצורות נוספות שנתמכות על ידי DTS הן סטריאו, ארבעה ערוצים, ארבעה ערוצים וסאב וופר וכן (בגרסאות החדשות) עד שבעה רמקולים וסאב וופר.

החסרון בשיטה זו, מבחינת בתי הקולנוע, הוא שבניגוד לשיטות אחרות כמו SDDS ודולבי שבהן סרט הצלולואיד מכיל את התמונות ולצידן הפסקול, ב-DTS הפסקול הוא נפרד פיזית מהסרט - הוא מגיע על CD-ROM, ולכן בית הקולנוע זקוק למערכת הקרנה משוכללת יותר, שיכולה לתזמן את ההקרנה על המסך עם הפסקול המגיע ממערכת אודיו נפרדת.

השיטה נמצאת גם בשימוש ביתי, בסרטים בפורמט DVD, אך זוכה לפופולריות פחותה מאשר Dolby digital. רוב המקלטים הביתיים אינם מסוגלים לפענח אותה ורק מיעוט סרטי ה-DVD מכילים פסקול DTS. גם חלק מהסרטים האחרונים שיצאו בכותרי לייזרדיסק קודדו בשיטת DTS, בשנות התשעים המאוחרות.

קישורים חיצוניים
----------------

ויקישיתוף מדיה וקבצים בנושא **DTS** בוויקישיתוף
* 

* אתר האינטרנט הרשמי של DTS (באנגלית)
* אתר חברת DTS
**שילוביות** (באנגלית: Jointness) היא צורת ניהול, ארגון ותפעול שמקורה בעולם הצבאי בה משולבים כוחות מזרועות ומערכים שונים. המונח פותח על ידי הכוחות המזוינים של ארצות הברית בהקשר של שילוב בין חיל האוויר האמריקני, צבא ארצות הברית, הצי האמריקני וחיל הנחתים האמריקני. השילוביות כמושג מארגן מקובלת היום בצבאות רבים בעולם ובהם צבא ההגנה לישראל.

בארצות הברית, לכל אחת מהזרועות יש מסורת ארוכה של התנהלות נפרדת – תפיסתית, תקציבית ותפעולית. במובן זה מכוונת השילוביות לצמצם את הכפילות בהשקעת המשאבים, ובכך לענות על הדרישות החדשות להתייעלות ולחסכון בתקציבי הביטחון. 

בהקשר של מבצעים משולבים (Joint Operations), השילוביות מאפשרת גמישות פיקודית המוקנית למפקד המערכה, והשגת אפקטיביות מרבית לפעילותו באמצעות היכולת ליצור את הצירופים הבין זרועיים המתאימים ביותר של הכוחות בהתאם לנסיבות המערכתיות. השגת שילוביות בשדה הקרב מתאפשרת באמצעות אמצעים טכנולוגיים מתקדמים המאפשרים שליטה על כוחות גדולים.

שילוביות כדרך ניהול
-------------------

גישה אחרת ומשלימה לגישה זו של מושג השילוביות מוצגת על ידי ד"ר צבי לניר ומדגישה את משמעותה של השילוביות כמפגש תפיסתי לפיתוח ידע ותפיסות פעולה חדשות. על פי גישה זו, השילוביות משקפת רמה חדשה של ניהול ושל מצוינות ארגונית, הן צבאית והן של ארגונים בכלל, הנדרשת על מנת להתמודד עם סביבה סבוכה ועם שינויים בסיסיים מהירים. השילוביות מאפשרת את הטרנספורמציה המתמדת של הארגון לצורך מתן מענה רלוונטי לסביבה ולשינויים כאלה. 

יכולת זו נובעת מכך שהשילוביות מאפשרת ליצור ידע חדש המתקיים בין דיסציפלינות ארגוניות ודרגים שונים, שאלמלא כן לא ניתן היה להגיע אליו. לרוב, ידע זה הוא קריטי לצורך יצירת נקודת המבט המערכתית הנדרשת להתמודדות עם הסביבה הסבוכה והדינאמית וליצירת המענה הרלוונטי לסביבה זו.

קישורים חיצוניים
----------------

* למה צריך את המושג "שילוביות"?, צבי לניר
* על שילוביות ועל מנהיגות באמ"ן, רס"ן רינה שמיר-דונר ורס"ן מרב סמוק
* שילוביות רב-תחומית בארגונים, אבי אלטמן, קלמי פרסבורגר ומיקי רוזנשטיין
* ראו גם Network-centric warfare בוויקיפדיה באנגלית
* ערך על שילוביות באתר דואלוג ויקי
**אהרון אחיעז** (14 ביולי 1949 – 28 במאי 1998) היה טייס חיל האוויר ואיש עסקים ישראלי. נפל בשבי אש"ף בביירות במלחמת לבנון הראשונה ושוחרר ללא תמורה.

ביוגרפיה
--------

אחיעז נולד במושב בלפוריה, בנם של נפתלי וצפורה אחיעז. בשנת 1968 התגייס לנח"ל מוצנח ומשם עבר לחיל האוויר וסיים בהצלחה קורס טיס. הוא שירת כטייס והשתחרר בדרגת סרן.

באמצע שנות ה-70 נישא ליעל סחרוב, בתו של אהרון סחרוב. לאחר נישואיו הצטרף לעסקי משפחת סחרוב והיה מנהל בחברת הביטוח "סהר" (שנמכרה בסוף שנות ה-80 לקבוצת הביטוח הראל השקעות). הוא העסיק כשכיר בחברה את חברו הנווט מאיר שמיר, שלימים הקים את חברת הביטוח "מבטח שמיר".

עם פרוץ מלחמת לבנון גויס אחיעז לשירות מילואים כטייס סקייהוק. ב-6 ביוני 1982 השתתף בתקיפת מטרות קרקע במהלכה הופל מטוסו והוא נפל בשבי אש"ף. אחיעז היה הבכיר בשבויי צה"ל במלחמה זו. הוא זכה ליחס מועדף לעומת שאר השבויים וקיבל תקציב מזון משלו. הוא הצליח לפתח עם שומריו מערכת יחסים חיובית וניהל עמם שיחות חבריות. בתקופת שהותו בשבי נפגשו שלושה מאנשי "העולם הזה", אורי אבנרי, שרית ישי לוי וענת סרגוסטי, עם ראש אש"ף יאסר ערפאת בביירות הנצורה. באותו ביקור קיימו השלושה ראיון מוקלט במחנה אש"ף במערב ביירות עם אחיעז והביאו ממנו דרישת שלום חיה ומכתב לבני משפחתו. קרוב משפחתו אריה (לובה) אליאב הפעיל את קשריו בקרב גורמים באש"ף כדי לקדם את שחרורו. לאחר חודשיים וחצי, ב-20 באוגוסט, במסגרת פינוי אנשי אש"ף מלבנון, שוחרר אחיעז ללא תמורה. עם שחרורו הועלה לדרגת רב-סרן.

לאחר שחרורו נהג אחיעז במשך תקופה לנסוע לאחד ממחנות הפליטים ביהודה ושומרון כדי להביא מוצרים שונים למשפחתם של שני שומריו הפלסטינים בתקופת השבי. כמו כן נפגש מספר פעמים עם יאסר ערפאת.

בסוף שנות ה-80 ייסד אחיעז יחד עם דן ברנר את קבוצת קמור ושימש יושב ראש מועצת המנהלים שלה. קבוצת קמור הייתה חברת השקעות שפעלה בתחומי הפיננסים, הנדל"ן, המזון המהיר והרכב. מרכז הרווח העיקרי של החברה היה חברת קמור רכב, יבואנית ומשווקת מכוניות ב.מ.וו בישראל. בנוסף, החברה החזיקה כ-40% מרשת המזון המהיר ברגר קינג וכ-50% מחברת הברוקרים "סהר ניירות ערך".

היה נשוי ליעל, בתו של אהרון סחרוב ונינתו של יצחק אייזיק בן-טובים, אב לשני בנים ובת. בשנת 1998 נפטר אחיעז ממחלת הסרטן, בגיל 48.

קישורים חיצוניים
----------------

* מטוס הסקייהוק מופל וסרן אהרון אחיעז נופל בשבי, אתר חיל האוויר
* אחיעז שב הביתה, ביטאון חיל האוויר (עמ' 7)
* זהבה דברת, ‏נפטר אהרון אחיעז, יו"ר קמור, באתר גלובס, 1 ביוני 1998
* הטייס אהרון אחיעז מספר על שביו, דבר, 29 באוגוסט 1982

הערות שוליים
------------

1. ↑  שי שלו, ‏אף פעם לא הייתי הסוכן עם הטלפון והמזוודה, באתר גלובס, 2 במרץ 2000
2. ↑  אחותו של אליאב, לאה, הייתה אשת ישראל סחרוב, אחיו של אהרון סחרוב.
3. ↑  אמיר אייזנברג, ‏דן ברנר קיבל אופציה לרכוש את חלקו של אהרון אחיעז באגרי ובקמור, באתר גלובס, 18 בפברואר 1998
| פא |
| --- |
| **תחילית**: |   فـ |
| **אמצעית**: |    ـفـ |
| **סופית מחוברת**: |   ـف |
| **סופית לא מחוברת**: |    ف |
| **אלפבית ערבי** |
| ا | ب | ت | ث | ج | ح |
| خ | د | ذ | ر | ز | س |
| ش | ص | ض | ط | ظ | ع |
| غ | ف | ق | ك | ل | م |
| 

|  |  |  |  |  |  |
| --- | --- | --- | --- | --- | --- |
|  | ن | ه | و | ي |  |

 |
| סימנים נוספים |
| 

|  |  |  |  |  |  |  |
| --- | --- | --- | --- | --- | --- | --- |
|  | ﺓ | ﻯ | ء | ال | ﻻ |  |

 |
| אותיות חיצוניות |
| 

|  |  |  |  |  |  |  |
| --- | --- | --- | --- | --- | --- | --- |
|  | ﭖ | ﭺ | ژ | ﭪ | ڨ |  |

 |
| תשכיל |
| 

|  |  |  |  |  |  |
| --- | --- | --- | --- | --- | --- |
|  | ـَ | ـِ | ـُ | ـًا ـٍ ـٌ |  |

 |
| 

|  |  |  |  |  |  |  |
| --- | --- | --- | --- | --- | --- | --- |
|  | ـْ | ـّ | ـٰ | آ | ٱ |  |

 |

האות **פא** (בערבית: **فاء**; ב-פ רפה) היא האות העשרים באלפבית הערבי. לפניה באה האות ע'ין ואחריה האות קאף.

פא מייצגת את העיצור /f/ (כמו פ"א רפה). בסגנון הכתיבה המגרבי פא נכתבת עם נקודה מתחתיה ולא מעליה, כך: ڢ. אמנם כיום צורה זו אינה רווחת כלל, אך בארצות המגרב, למעט לוב, משתמשים בה עד היום בכתיבת הקוראן. 

מעניין שבמילים שאולות קדומות מופיעה ف מול העיצור הזר P. כך, למשל, מול Palestine יש فلسطين, מול Platon יש افلاطون, מול Pars (שמה הקדום של איראן) יש فارس, מול Singapore יש سنغافورة ועוד. גם השם התנ"כי פּוטיפר נכתב בערבית فوطيفار. ייתכן שיש כאן רמז להגייה כפולה של עיצור זה בערבית: סותם וחוכך, כפי שבעברית ובארמית.

פא המנוקדת בפתחה משמשת כתחילית שמשמעותה "הרי ש...", כך למשל نكتب (נַכְּתֻּבּ) תרגומו "אנחנו כותבים", ו-فنكتب (פַנַכְּתֻּבּ) פירושו "הרי שאנחנו כותבים".

על בסיס האות פא נוצרה האות וא (ﭪ, בעלת שלוש נקודות דיאקריטיות) לייצוג העיצור /v/ (כמו בי"ת רפה) במילים שאולות. בג'אווי, כתב המהווה ואריאנט של האלפבית הערבי, ڤ מייצגת /p/ (כמו פ"א).

בכתיבה, האות מתחברת מצד ימין וגם מצד שמאל, כמו בשאר האותיות למעט אותיות "דוד'ארז".

מקור האות פא הוא ב"פה" הפניקית, ויש לה מקבילות ברוב האלפביתים, אם כי ברובם היא מייצגת /p/, מאחר שזה היה ביטויה המקורי בפיניקית. בערבית, לעומת זאת, התרחש חיכוך של האות, וכך היא הפכה למייצגת /f/.

* אלפבית עברי – פ/ף
* אלפבית לטיני – P,p
* אלפבית יווני – Π,π
* אלפבית סורי – ܦ

קישורים חיצוניים
----------------

ויקישיתוף מדיה וקבצים בנושא **ف** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: fa

 |
**אהל שרה מרכז לחינוך ולשיקום הילד המיוחד** היא עמותה ישראלית המפעילה רצף שירותי חינוך, תעסוקה, דיור ופנאי לילדים ובוגרים עם מוגבלות שכלית התפתחותית מגיל 6 ועד שיבה.

הקמה
----

אהל שרה הוקמה בשנות ה-70 על ידי הרבנית רבקה גינזבורג ובעלה הרב גרשון שמואל מבני ברק. בתקופה של נידוי חברתי לילדים ובוגרים עם צרכים מיוחדים, זיהתה גינזבורג את הצורך במסגרות מקצועיות טיפוליות ומקדמות עבור אוכלוסייה עם מוגבלות שכלית התפתחותית. עד אז, שהו אנשים עם מוגבלות בביתם, חסרי מעש, כשמשפחתם מתקשה לטפל בהם ומסתירה את היותם. 

משפחת גינזבורג שכרה עבורם כיתות, מורים ומטפלים מוסמכים עבור ילדים ובוגרים עם מש"ה, וכן החלה להפעיל עבורם מסגרת חינוכית ותעסוקתית. עם השנים גייסה הגברת גינזבורג כספים ואישורים ופעילות העמותה התרחבה. הוקמו בתי ספר ומסגרות חינוך מותאמות מגיל 6 ועד 21, הוסטלים ומערך דיור מקיף לפי רמות תפקוד שונות, ומרכזי תעסוקה ייעודיים. מייסדי העמותה נפטרו בשנת 2004. ב-2005 מלכה וינברג מונתה למנכלי"ת העמותה. 

.

פעילות
------

אהל שרה עוסקת במתן שירותי חינוך שיקום ורווחה לאוכלוסיות עם מוגבלות שכלית התפתחותית מגיל 6 ועד שיבה. העמותה מפעילה 4 בתי ספר בבני ברק לפי הנחיות משרד החינוך, לתלמידים מכל רחבי הארץ, מרכזי תעסוקה לבוגרות ולבוגרים לפי הנחיות משרד הרווחה הכוללים תעסוקה נתמכת ומוגנת לצד הכשרה וליווי לתעסוקה בשוק החופשי, וכן הוסטלים ומערך דיור לפי רמות תפקוד שונות.

כיום נהנים למעלה מ-650 תלמידים, חניכים ודיירים מרצף השירותים שמעניקה אהל שרה כבר קרוב ל-50 שנה. העמותה עוסקת גם בליווי ותמיכה למשפחות עם בן/בת עם מוגבלות שכלית התפתחותית, ומעניקה שירותי ייעוץ והכוונה בתחומים נלווים. 

עם תחילת ניהול העמותה על ידי גב' מלכה וינברג בשלהי שנת 2005 הרחיב הארגון את היקף פעילותו ומונה כיום מאות עובדים. במהלך השנים האחרונות שופצו בתי הספר לבלי הכר, שולבו אנשי מקצוע מומחים בתחומים ייעודים, דוגמת: מוגנות, תזונה ועוד, ונוספו מבנים חדשים כמו: בתי ספר לבנות, מרכזי תעסוקה ודירות חלוציות לילדים. בנוסף, הקים הארגון את מיזם 'בלב אחד' העוסק בהכשרת נשים וגברים עם צרכים מיוחדים לקראת נישואין, ומספק ליווי, הכנה ותמיכה בכל תחומי החיים הנדרשים לזוגות מיוחדים.

בניין המטה המרכזי של העמותה בבני ברק, הושלם ב-2015 ונקרא "באר בת שבע" על שם הרבנית בת-שבע קניבסקי.

פרסים
-----

ב-2019 נבחר בית הספר של העמותה "גשרים" מכלל בתי הספר לחינוך מיוחד בישראל, וזכה בפרס החינוך למצוינות ולמקצועיות.

ב-2020 קיבלה העמותה אות נציבות שוויון זכויות לאנשים עם מוגבלות מטעם משרד המשפטים, על הפקת והפצת סדרת הספרונים 'השלושה מרחוב השלושה' - מיזם לשינוי תפיסות חברתיות לקבלה ושילוב אנשים עם מוגבלויות בקרב ילדים במגזר החרדי.

קישורים חיצוניים
----------------

* 

* אתר האינטרנט הרשמי של אהל שרה
* מה טובו אוהליך(הקישור אינו פעיל), כתבה במשפחה, 15 בדצמבר 2011
* ערוץ 7. יו"ר הכנסת בטקס הדלקת נרות: גאה להיות ישראלי
* אהל שרה, באתר "גיידסטאר ישראל"

הערות שוליים
------------

1. ↑  שמחת בית השואבה של "אוהל שרה": "הרגשתי כמו בבית המקדש".
| שין |
| --- |
| **תחילית**: |   شـ |
| **אמצעית**: |    ـشـ |
| **סופית מחוברת**: |   ـش |
| **סופית לא מחוברת**: |    ش |
| **אלפבית ערבי** |
| ا | ب | ت | ث | ج | ح |
| خ | د | ذ | ر | ز | س |
| ش | ص | ض | ط | ظ | ع |
| غ | ف | ق | ك | ل | م |
| 

|  |  |  |  |  |  |
| --- | --- | --- | --- | --- | --- |
|  | ن | ه | و | ي |  |

 |
| סימנים נוספים |
| 

|  |  |  |  |  |  |  |
| --- | --- | --- | --- | --- | --- | --- |
|  | ﺓ | ﻯ | ء | ال | ﻻ |  |

 |
| אותיות חיצוניות |
| 

|  |  |  |  |  |  |  |
| --- | --- | --- | --- | --- | --- | --- |
|  | ﭖ | ﭺ | ژ | ﭪ | ڨ |  |

 |
| תשכיל |
| 

|  |  |  |  |  |  |
| --- | --- | --- | --- | --- | --- |
|  | ـَ | ـِ | ـُ | ـًا ـٍ ـٌ |  |

 |
| 

|  |  |  |  |  |  |  |
| --- | --- | --- | --- | --- | --- | --- |
|  | ـْ | ـّ | ـٰ | آ | ٱ |  |

 |

האות **שין** (בערבית: **شين**) היא האות ה-13 באלפבית הערבי. לפניה באה האות סין ואחריה צאד.

שין מייצגת את העיצור /ʃ/ (כמו שי"ן ימנית). האות מתחברת מצד ימין ומצד שמאל, כשאר האותיות למעט "דוד' ארז".

אומנם שין מייצגת את צליל "שן" הפיניקית אך אין זה מקורה. מ"שן" התפתחה דווקא סין המייצגת את העיצור /s/ (כמו סמ"ך), ושין עוצבה כגרסה שלה. לכן, אין לשין מקבילות באלפביתים אחרים, למרות שצלילהּ נפוץ מאוד בשפות המערביות.

קישורים חיצוניים
----------------

ויקישיתוף מדיה וקבצים בנושא **ش** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: sin--onucuncu-harf

 |
**חג שמח, מיסטר לורנס** (באנגלית: **Merry Christmas, Mr. Lawrence**, ביפנית: **Senjou no Merii Kurisumasu** ובגרסאות אירופאיות רבות: **Furyo**) הוא סרט משנת 1983 בבימוי נאגיסה אושימה, בהפקת ג'רמי תומאס ובכיכוב דייוויד בואי, טום קונטי, ריושי סאקאמוטו וטקאשי קיטאנו. התסריט נכתב על ידי אושימה ופול מאיירסברג, בהתבסס על חוויותיו במלחמת העולם השנייה כשבוי מלחמה של הסופר לורנס ון דר פוסט שיצאו לאור בחיבוריו *The Seed and the Sower* (משנת 1963) ו-*The Night of the New Moon* (משנת 1970). המוזיקאי ריושי סאקאמוטו, ששיחק בסרט, כתב אף את הפסקול שלו.

עלילת הסרט
----------

הסרט עוסק במערכות-היחסים בין ארבעה גברים במחנה שבויים יפני במהלך מלחמת העולם השנייה - ג'ק סליארס (בואי), שבוי מרדן בעל סוד אפל; קפטן יונוי (סאקאמוטו), מפקדו הצעיר של המחנה; ג'ון לורנס (קונטי), קולונל בריטי שחי ביפן ודובר יפנית שוטפת; וסמל הארה (קיטאנו), עמו מפתח לורנס מערכת-יחסים ייחודית.

אנשיו של קפטן יונוי מאמינים שסליארס הוא השטן שנשלח להשחית את נפשו של הקפטן ועל כן יש לחסלו כדי לשמר את הסדר הקיים. יונוי עצמו מכנה את סליארס שד ואכן אפשר לראות בסליארס את אויבה של ההומוסקסואליות המדוכאת של הקפטן. באותה המידה אפשר לראותו כאל, המשחרר את יונוי מדיכוי זה. זהותו של סליארס נחקרת דרך-קבע לאורך הסרט.

ביקורת
------

הסרט עוסק בדרכי-התקשורת בין תרבויות שונות. לורנס הוא היחיד שמסוגל לתקשר בפועל עם המפקדים היפניים, אך מפקדם של השבויים הבריטיים, קולונל היקסלי, רואה את הקשרים שטווה לורנס עם היפנים כבגידה. לכל תרבות קוד ההתנהגות שלה, שאין בני השנייה מסוגלים להבינו לגמרי. לורנס מהווה את הגשר המחפה על פער זה.

מניעים פסיכולוגיים ופסיכואנליטיים לדרך התנהגותם של אנשים בימי מלחמה, נבחנים אף הם בקפידה.

הן ריושי סאקאמוטו והן דייוויד בואי היו כוכבי-על בתרבויותיהם הם. תחושה חזקה של זהות לאומית נבנית בסרט. בסרט עצמו בעיקר נקודת המבט הבריטית זוכה להופיע, בניגוד ללאומיותו היפנית של הבמאי. הסרט מהווה עיסוק ללא משוא פנים בתקשורת בין-תרבותית ובכוחו השליט של היצר והאופנים הרבים והבלתי-צפויים בהם הוא עשוי להתבטא.

קישורים חיצוניים
----------------

* "חג שמח, מיסטר לורנס", במסד הנתונים הקולנועיים IMDb (באנגלית)
* "חג שמח, מיסטר לורנס", באתר נטפליקס
* "חג שמח, מיסטר לורנס", באתר AllMovie (באנגלית)
* "חג שמח, מיסטר לורנס", באתר Rotten Tomatoes (באנגלית)
* "חג שמח, מיסטר לורנס", באתר Box Office Mojo (באנגלית)
* "חג שמח, מיסטר לורנס", באתר אידיבי
* "חג שמח, מיסטר לורנס", במסד הנתונים הקולנועיים KinoPoisk (ברוסית)
* הטקסט המלא של הסרט (אנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 14063895
* BNE: XX3969920
* BnF: cb38294319w (data)
* GND: 1076742645
* LCCN: n91063754
* MusicBrainz release group: 3870eb3e-3447-384e-8d8a-aeddab4ef00b
* SUDOC: 187405247
* VIAF: 230659300
* WorldCat (עם VIAF): 230659300

 |
| עין |
| --- |
| **תחילית**: |   عـ |
| **אמצעית**: |    ـعـ |
| **סופית מחוברת**: |   ـع |
| **סופית לא מחוברת**: |    ع |
| **אלפבית ערבי** |
| ا | ب | ت | ث | ج | ح |
| خ | د | ذ | ر | ز | س |
| ش | ص | ض | ط | ظ | ع |
| غ | ف | ق | ك | ل | م |
| 

|  |  |  |  |  |  |
| --- | --- | --- | --- | --- | --- |
|  | ن | ه | و | ي |  |

 |
| סימנים נוספים |
| 

|  |  |  |  |  |  |  |
| --- | --- | --- | --- | --- | --- | --- |
|  | ﺓ | ﻯ | ء | ال | ﻻ |  |

 |
| אותיות חיצוניות |
| 

|  |  |  |  |  |  |  |
| --- | --- | --- | --- | --- | --- | --- |
|  | ﭖ | ﭺ | ژ | ﭪ | ڨ |  |

 |
| תשכיל |
| 

|  |  |  |  |  |  |
| --- | --- | --- | --- | --- | --- |
|  | ـَ | ـِ | ـُ | ـًا ـٍ ـٌ |  |

 |
| 

|  |  |  |  |  |  |  |
| --- | --- | --- | --- | --- | --- | --- |
|  | ـْ | ـّ | ـٰ | آ | ٱ |  |

 |

האות **עין** (ערבית: **عين**) היא האות ה-18 באלפבית הערבי. לפניה באה האות ז֗א ואחריה האות ע'ין.

בערבית סטנדרטית, עין מייצגת את העיצור /ʕ/ (כמו עי"ן מזרחית). בפועל, בערבית מדוברת, בסיס החיתוך נע בין הלוע (/ʕ/) למכסה הגרון (/ʢ/), ולעיתים הצליל אינו חוכך קולי אלא סותם אטום (/ʡ/ או /ʔˤ/, שהוא גרסה מלועלעת של /ʔ/). מנעד ההגיות האלה קיים גם בעי"ן העברית בהגייתה המזרחית. בערבית קדומה, כמו ברוב השפות השמיות בעבר (כולל עברית), האות עין ייצגה גם את העיצור /ʁ/ (כמו רי"ש מודרנית), אך עם פיתוח הנקודות הדיאקריטיות התווספה נקודה מעליה, וכך נוצרה האות ע'ין, המייצגת פונמה זו כיום (אם כי בחלק מניבי הערבית הצליל הפך ל-/ɣ/), ברוב השפות השמיות הצליל /ʁ/ נעלם.

בכתיבה, האות מתחברת מצד ימין וגם מצד שמאל, כמו בשאר האותיות למעט אותיות "דוד'ארז".

מקור האות עין ב"עין" הפניקית, ויש לה מקבילות ברוב האלפביתים. אם כי, מאחר שהצליל אותו ייצגה עין לא היה קיים ביוונית, עין הפכה לאות ניקוד, וככזו המשיכה לשאר האלפביתים האירופיים:

* אלפבית עברי – ע
* אלפבית לטיני – O,o
* אלפבית יווני – Ο,ο
* אלפבית סורי – ܥ

קישורים חיצוניים
----------------

ויקישיתוף מדיה וקבצים בנושא **ع** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: ayn--harf

 |
**אליה קפרילה** (באיטלקית: **Elia Caprile**; נולד ב-25 באוגוסט 2001 בוורונה שבאיטליה) הוא כדורגלן איטלקי המשחק בעמדת השוער בקבוצת בארי מהסרייה ב'.

קריירת מועדונים
---------------

קפרילה גדל במחלקות הנוער של קייבו ורונה ולידס יונייטד. בעונת 2021/2022 הושאל מלידס יונייטד לפרו פטריה מהסרייה ג'. הוא ערך 38 הופעות ליגה במדי המועדון.

ב-13 ביולי 2022 חתם קפרילה על חוזה לשלוש שנים בבארי מהסרייה ב'. בעונתו הראשונה במועדון ערך 41 הופעות ליגה.

קריירה בינלאומית
----------------

קפרילה נכלל בסגל נבחרת איטליה עד גיל 21 לטורניר אליפות אירופה עד גיל 21 בשנת 2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Elia Caprile completes loan move באתר הרשמי של לידס יונייטד, 7 באוגוסט 2021 (באנגלית)
2. ↑  Benvenuto Elia Caprile! באתר הרשמי של בארי, 13 ביולי 2022 (באיטלקית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אליה קפרילה"**.
**תמר ברגמן** (ט' בשבט תרצ"ט, 29 בינואר 1939 - ח' בחשון תשע"ז, 9 בנובמבר 2016) הייתה סופרת ועורכת תוכניות רדיו לילדים ובני-נוער.

קורות חיים
----------

תמר ברגמן נולדה בתל אביב, בת לפניה (לבית אורלוב) ולכתריאל יפה (אחיה של דורה גוטמן, רעייתו של נחום גוטמן), רב-החובל של הספינה '**ארי הים'**, שלימים נקראה כ"ג יורדי הסירה.
בהיותה בת שנתיים וחצי, נספה אביה בפעילות מבצעית עם היעלמותה של הספינה **כ"ג יורדי הסירה**. אודותיו כתבה את הספר **רב חובל שב אלייך** (הספר בקטלוג ULI).

בצעירותה למדה בקיבוץ אשדות יעקב ובהמשך בבית הספר התיכון על שם ארלוזורוב בירושלים.

את לימודיה האקדמיים עשתה בפקולטה למדעי הרוח של האוניברסיטה העברית בירושלים וכן למדה ספרות צרפתית בסורבון בצרפת.

משפחתה
------

בעלה היה הפסיכולוג ד"ר זאב ברגמן.

אחיה היה ד"ר דן יפה, פיזיקאי אשר נקרא בשמו המחתרתי של אביו בההגנה.

בנה, עופר ברגמן, הוא פרופסור חבר במחלקה למדעי המידע באוניברסיטת בר-אילן.

בתה, אורית ברגמן, היא מאיירת ישראלית ומרצה באקדמיה לאמנות ועיצוב בצלאל. בין השאר איירה את הספר **מוק** של אמה.

כלתה, רותו מודן, היא אמנית, מאיירת ומחברת ספרי קומיקס ישראלית. בין איוריה שני ספרים של תמר ברגמן: **קונכיית הסודות** (הספר בקטלוג ULI), והספר **איפה?** (הספר בקטלוג ULI)

הוקרה
-----

* 1984 - פרס ברנשטיין : ספר **הילד משמה** (הספר בקטלוג ULI)
* 1989 - פרס זאב : לספר **לאורך המסילה** (הספר בקטלוג ULI)
* 1993 - הדלקת משואה ביום העצמאות
* 1994 - פרס הקרן לירושלים : לספר **כמראה לטושה** (הספר בקטלוג ULI)
* 1995 - פרס אקו"ם : לספר **קונכית הסודות** (הספר בקטלוג ULI)
* 2000 - פרס זאב : לספר **אינה עפה עם הציפרים** (הספר בקטלוג ULI)

קישורים חיצוניים
----------------

* רשימת הפרסומים של תמר ברגמן, בקטלוג הספרייה הלאומית
* תמר ברגמן באתר דף-דף
* גרשון ברגסון על הספר :**כל אחד היה פעם** ילד
* תמר ברגמן: מאחורי הספרים באתר דף-דף
* תמונות תמר ברגמן וספריה

הערות שוליים
------------

1. ↑  תמר ברגמן, באתר library.osu.edu לכסיקון הספרות העברית החדשה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258516105171
* GND: 1157364721
* ISNI: 0000 0000 6672 1928
* LCCN: n80071865
* NDL: 00688996
* NTA: 186061161
* VIAF: 60380905
* WorldCat: lccn-n80071865

 |
ממשק שורת הפקודה של cURL
**cURL** הוא פרויקט תוכנה הנותן יכולת להעברת מידע באמצעות מגוון פרוטוקולים, וחושף לשם כך ממשק שורת פקודה. פרויקט cURL מייצר שני מוצרים: libcurl ו-curl. הוא הופץ לראשונה בשנת 1997.

שם הפרויקט הוא ראשי תיבות רקורסיביים: **C**url **U**RL **R**equest **L**ibrary.

libcurl
-------

libcurl היא תוכנת לקוח חינמית המעבירה מידע דרך פרוטוקולים התומכים ב-URL. היא תומכת ב-FTPS,‏ Gopher,‏ HTTP,‏ HTTPS,‏ SCP,‏ SFTP,‏ TFTP,‏ Telnet,‏ DICT (אנ'),‏ LDAP,‏ LDAPS,‏ IMAP,‏ POP3,‏ SMTP ו RTSP.

הספרייה תומכת בטכנולוגיות הבאות: HTTPS,‏ HTTP POST,‏ HTTP PUT,‏ העלאת מידע ב-FTP,‏ Kerberos,‏ HTTP העלאה מבוססת טפסים,‏ שירותי פרוקסי,‏ cookies,‏ זיהוי "user-plus-password",‏ חידוש העברה שנקטעה, ומינהור פרוקסי HTTP ‏(HTTP proxy tunneling).

הספרייה פועלת בפלטפורמות רבות, ניתן להשתמש בה במערכות הפעלה הבאות: Solaris,‏ NetBSD,‏ FreeBSD,‏ OpenBSD,‏ Darwin,‏ HPUX,‏ IRIX,‏ AIX,‏ Tru64,‏ Linux,‏ UnixWare,‏ HURD,‏ Windows,‏ Symbian,‏ AmigaOS,‏ OS/2,‏ BeOS,‏ Mac OS X,‏ Apple iOS,‏ Android,‏ Ultrix,‏ QNX Neutrino,‏ BlackBerry Tablet OS ו-BlackBerry 10,‏ OpenVMS,‏ RISC OS,‏ Novell NetWare,‏ DOS ועוד.

היא תומכת גם ב-IPv6.

שירותי תעבורה מאובטחת של מידע ב-TLS נתמכים דרך: OpenSSL,‏ GnuTLS,‏ NSS,‏ wolfSSL,‏ BearSSL, ‏ mbed TLS,‏ QSOSSL על IBM i,‏ Secure Transport על OS X, וiOS, ‏rustls‏ וכן SChannel על מערכות Windows.

curl
----

curl היא תוכנה המפעילה ממשק שורת פקודה כדי לקבל ולשלוח קבצים עם שימוש ב-URL. התוכנה משתמשת בספריית libcurl של אותו פרוייקט, וחושפת את היכולות של הספרייה דרך ממשק פשוט ללא צורך לכתוב קוד. כתוצאה מכך היא תומכת ברוב הפרוטוקולים שהספרייה מממשת, כגון: HTTP,‏ HTTPS,‏ FTP,‏ FTPS,‏ SCP,‏ SFTP,‏ TFTP,‏ LDAP,‏ LDAPS,‏ DICT,‏ TELNET,‏ FILE,‏ IMAP,‏ POP3,‏ SMTP ו RTSP (ארבעת האחרונים רק מגרסאות 7.20.0 או מאז 9 בפברואר 2010).

דוגמאות
-------

השימוש הטריוויאלי בתוכנה כולל הקלדה של מילת המפתח curl ולאחריה כתובת ה-URL.
דוגמה לפקודה שתביא את דף הבית של האתר example.com:

```
curl www.example.com
```

curl מוציא כברירת מחדל את הפלט להתקן הפלט הסטנדרטי (בדרך כלל חלון הטרמינל). לכן הפקודה שלעיל, ברוב המערכות תציג את קוד המקור של האתר ***www.example.com*** בטקסט בחלון הטרמינל.

כדי לכתוב את הפלט לקובץ בשם ***example.html***, יש להשתמש בדגל o-:

```
curl -o example.html www.example.com
```

בזמן הורדת המידע curl יציג עקומת התקדמות אך לא יציג את העקומה כאשר הוא מתכונן להצגת המידע כדי שלא יפריע להצגת המידע.

כדי לשמור קובץ באותו שם שהוא מופיע האתר יש להשתמש ב O-:

```
curl -O www.example.com/example.html
```

אם הקובץ (example.html) הועבר למיקום חדש (אשר מתאפיין בתשובה עם קוד שגיאה מהסדרה 3xx) אפשר להשתמש בדגל L- שיעקוב אחר ההפניות שמופיעות בשדות הכותרת (headers):

```
curl -OL www.example.com/example.html
```

cURL מציע תכונות רבות נוספות כגון שימוש בשרת פרוקסי, אימות משתמש, העלאת קבצים ב FTP, HTTP Post, חיבור TLS, שימוש ב cookies, תכונת file transfer resume להעברות שנותקו במפתיע ועוד.

קישורים חיצוניים
----------------

ויקישיתוף מדיה וקבצים בנושא **CURL** בוויקישיתוף
* 

* אתר האינטרנט הרשמי של CURL (באנגלית)
* מאגר שאלות ותשובות טכניות בנושא cURL באתר StackOverflow
* מאגר שאלות ותשובות טכניות בנושא cURL באתר CodeProject

הערות שוליים
------------

1. ↑  What Is cURL, curl.se (האתר הרשמי של cURL)
2. ↑  Does curl work with other SSL libraries?, curl.se
**כוח עצים ירוק** (שם מדעי: ***Varanus prasinus***) הוא מין של לטאת כוח ירוקה החיה ביערות הגשם של גינאה החדשה ובמספר קטן של איים נוספים באינדונזיה.

כוח זה הוא בינוני בגודלו ביחס לבני משפחתו והוא בעל קשקשים בצבע ירוק עד טורקיז ומפוספסים בפסים אופקיים שחורים. הכוח מגיע לאורך 75-100 ס"מ והוא בעל ראש רחב, לסתות בעלות שיניים חדות ולשון מפוצלת הקולטת ריחות כמו נחש. כוח זה מותאם לטיפוס עצים באמצעות זרועותיו הלופתות, טפריו הגדולות וזנבו הארוך והגמיש איתו הוא תופס ענפים. 

הכוח פעיל במשך היום אז הוא יוצא לחפש מזון על העצים ובניגוד למיני כוחים אחרים הוא חברתי יחסית ומסתובב בקבוצות של זכרים ונקבות יחד. הכוח ינסה לברוח מטורפים לעבר השיחים ואם לא יצליח הוא ינשוך את אויבו אך הוא לא מצליף בזנבו הארוך והקשה. הכוח הוא טורף הניזון בעיקר מפרוקי-רגליים כמו חרגוליים, מקלונאים, חיפושיות, תיקנאים, נדלים, עכבישים וסרטנים וכן מעופות צעירים ויונקים קטנים. הכוח יכול לבלוע טרף גדול יותר מלסתותיו כשהוא מגדיל את זווית הלסת כדי לבלוע טרף גדול יותר. בנוסף לטרף הוא יאכל לעיתים פירות בשלים אם כי זוהי התנהגות נדירה.

כוח זה מטיל 2-5 ביצים בעונת הרבייה בקן טרמיטים חזק ולאחר 160-190 יום הם בועים וניזונים מהטרמיטים וצעיריהם. הנקבה פורצת את הקן הקשיח כדי שצאצאיה יוכלו לצאת. הכוח מגיע לבגרות מינית כעבור שנה מהבקיעה.

זוג כוחים בגן החיות של בריסטול.

קישורים חיצוניים
----------------

ויקישיתוף מדיה וקבצים בנושא **כוח עצים ירוק** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  כוח עצים ירוק באתר הרשימה האדומה של IUCN
בית הוראה של העדה החרדית ברחוב ישעיהו בירושלים.
בית ההוראה "היכל הוראה" של הרב משה ברנסדורפר בשכונת מאה שערים.
**בית הוראה** הוא בית דין, העוסק בפסיקת הלכות אורח חיים ויורה דעה. רבני בית ההוראה מכונים מו"צים ("מורי צדק") והם בעלי סמיכה לרבנות מסוג "יורה יורה". בבתי ההוראה נהוג בדרך כלל שהסמיכה נעשית על ידי הכשרה ("שימוש חכמים") של מספר חודשים (ישיבה ליד הרב בשעה שעונה לשאלות ומענה לשאלות בנוכחותו) אצל ראש בית ההוראה או אצל רבנים בכירים בבית ההוראה.

בשונה מבית דין, בבית הוראה יכול לשבת רב אחד בלבד, מכיוון שאין צורך בפסיקה של שלושה. בדרך כלל רוב רבני בית ההוראה מקבלים קהל בביתם או בבית כנסת בשכונתם.

בתי הוראה בדרך כלל מוקמים יחד עם בתי דין לממונות, וברוב המקרים הדיינים משמשים גם כמורי הוראה. לעיתים רבני ערים או רבני שכונות מקימים בית הוראה משלהם, כשלצידם מורים רבנים שהובאו על ידם, או שהוסמכו על ידם.

מטרת הקמת בתי ההוראה היא לתת מענה מסודר לשואלים, ובמקרים רבים היא נועדה לתת מענה לרוצים לשמוע פסקים של רב מסוים (למשל בתי ההוראה של הרב שמואל וואזנר או של הרב נסים קרליץ או של הרב יעקב הילל, המורים על פי פסקי ראש בית ההוראה). מספר בתי הוראה מפעילים קו טלפון לשאלות במשך כל היממה.

בתי הוראה מפורסמים: בתי ההוראה של הרב וואזנר, הרב קרליץ והרב מרדכי גרוס בבני ברק. בית ההוראה 'בית אברהם' שעל יד ישיבת מרכז הרב, בראשות הרב יעקב שפירא, הרב איתן איזמן והרב יהושע מגנס. בית ההוראה של איגוד רבני קהילות והרב שמואל אליהו. בית ההוראה של העדה החרדית, אהבת שלום של הרב יעקב הילל, היכל הוראה של הרב משה בראנדסדורפר בירושלים, בית ההוראה כפר חב"ד. חלק מתי הוראה אלו מפעילים שלוחות או רבנים גם מחוץ לעירם, כמו בביתר עילית, מודיעין עילית צפת ובית שמש.

הערות שוליים
------------

1. ↑  בית הוראה שעל יד ישיבת מרכז הרב
2. ↑  בית ההוראה בהדרכת הרב שמואל אליהו שליט"א
3. ↑  בית הוראה כפר חב"ד, באתר בית הוראה - כפר חב"ד
**מנחם חודרה** (**Menahem Bey Hodara**;‏ 1869 – 1926) היה רופא עור יהודי-טורקי, קולונל בצבא הטורקי. היה חלוץ תחום ההיסטופאתולוגיה של העור באימפריה העות'מאנית.

ביוגרפיה
--------

מנחם חודרה נולד בשנת 1869 באיסטנבול (קונסטנטינופול) במשפחה יהודית ספרדית והתיתם בילדותו.
אחרי לימודי תיכון, נשלח עם מלגה מטעם הקהילה היהודית ללימודי רפואה באקדמיה הצבאית לרפואה
"מכּתבּ אי תיבייה אי שאחנה" Mekteb i Tıbbiye-i Şahane - בעירו.
סיים חוק לימודיו בגיל 20 ועבד בהמשך בבית החולים של הצי הטורקי.
בהמשך נשלח ד"ר חודרה על ידי משרד הצי העות'מאני להמבורג בגרמניה, לצורך השתלמות בתחום מחלות העור והמין. בהמבורג היה לתלמידו של הדרמטולוג הנודע, ממוצא יהודי פאול גרסון אונה.
מאוחר יותר עבד והשתלם בבתי חולים בווינה - אצל מוריץ קפושי ופרדיננד הברה ובמספר בתי חולים בפריז.

פעילותו הרפואית
---------------

בחזרתו לטורקיה, ד"ר מנחם חודרה ערך מחקרים וכתב מאמרים רבים בשפות טורקית, צרפתית וגרמנית.
מרפאתו הפרטית שגשגה והוא הפך, בין היתר, להיות גם רופא ההרמון של הסולטאן עבדול חמיד השני.
בשנת 1898 חודרה עשה אחד המחקרים הראשונים שבישרו את השתלות השיער כאשר ניסה להשתיל שערות בריאות חתוכות בקרחות שנגרמו על ידי פטריית הגזזת.

באחד ממאמריו, ב-1906, למשל, פרסם מקרה של אקנתוזיס ניגריקנס בעקבות סרטן בשד.

חודרה תרם גם לחקר הספירוטריכוזיס

(תאר למשל מקרה של אלח ספיוטריכוטי שהתפתח אצל רופא עמית)
, כמו כן חקר את תכונות החומצה הסליצילית, **החומצה הכריסופונית**,
מחלות עור נפוצות במזרח, את הילפת השטוחה הקווית, כיבים ורידיים, וכו'.

### מחלת חודרה

חודרה נמנה עם החוקרים הראשונים שתארו את המחלה הנקראת טריכורקסיס נודוזה, הפוגעת בשערות הקרקפת.

מנחם חודרה היה נשוי לאסטרלה לבית נר.
לזוג נולדו שמונה ילדים: 2 בנים - סמי וויקטור, ו-6 בנות - לוסי, אליז, לאורה, רבקה, רחל ואדילה.
שלוש מבנותיו השתקעו במצרים.
אחרי מותו באיסטנבול בשנת 1926 בגיל 56, בני משפחתו התפזרו במצרים, בריטניה וצרפת.

מפרסומיו
--------

* Croissance des cheveux sur des cicatrices faviques par des scarifications et des implantations de parcelles de tiges de cheveux

(*צמיחת שערות על צלקות גזזת באמצעות סקריפיקציות והשתלות של חלקי חוטי שערה*) 1899

קישורים חיצוניים
----------------

* *Isaac Landman (ed) -* Universal Jewish Encyclopedia, vol.5 1948,p.406
* על מנחם חודרה באתר היהודי ספרדי "אקי אסטאמוס" בצרפתית
* Kerry Segrave-*Boldness:A social history* McFarland, Jefferson,NC 1996
* Peter Altmeyer,Martina Bacharach-Buhles  *Springer Enzyklopädie - Dermatologie, Allergologie, Umweltmedizin* Berlin 2002 (פטר אלטמאייר, מרטינה בכרך-בוהלס, *אנציקלופדיית שפרינגר לדרמטולוגיה, אלרגולוגיה ורפואת הסביבה - ברלין 2002 ע' 697)*

הערות שוליים
------------

1. ↑  K. Segrave (1996) p.99
2. ↑  כתבה ב"בריטיש מדיקל ג'ורנל" מ-25 בפברואר 1899 ע' 492
3. ↑  ידיעה בג'ורנל אוף מדיקל סיינס במאי 1906
4. ↑  אבסטרקט ב"ארכייבס אוף דרמטולוג'י" בשנת 1923
5. ↑  מאמר בארכייבס אוף דרמטולוג'יקל ריסרץ', אוקטובר 1911

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2012186038
* VIAF: 254631569
* WorldCat: lccn-n2012186038

 |
**Making Movies** הוא אלבומה השלישי של להקת הרוק הבריטית דייר סטרייטס שיצא לאור באוקטובר 1980.

הקלטות
------

האלבום הוקלט בין ה-20 ביוני ל-25 באוגוסט 1980, באולפני "Power Station", ניו יורק. נופלר החל בכתיבת האלבום לאחר סיום סיבוב ההופעות "Communiqué Tour" שנערך לקידום האלבום Communiqué. נופלר החליט לשכור את המפיק המוזיקלי ג'ימי איובין לאחר ששמע את הפקתו בשיר "Because the Night" של פטי סמית' וברוס ספרינגסטין, שהפך ללהיט בינלאומי. חבר הלהקה דייוויד נופלר עזב את הלהקה באוגוסט של אותה שנה, וקטעי הגיטרה שהספיק להקליט עבור האלבום, הוקלטו מחדש על ידי אחיו מארק.

הצלחה וביקורות
--------------

במצעדי האלבום האיטלקי, הנורווגי והשוודי הגיע האלבום למקום הראשון. במצעד האלבומים הבריטי הגיע למקום הרביעי ובמצעד בילבורד 200 האמריקאי הגיע האלבום למקום ה-19. הסינגל Romeo and Juliet היה ללהיט גדול, ובמצעד הסינגלים הבריטי הגיע למקום ה-8. סינגלים נוספים מהאלבום היו: "Expresso Love", ‏"Skateaway", ‏"Tunnel of Love" ו-"Solid Rock". ברחבי אירופה נמכר האלבום בכ-3.8 מיליון עותקים. האלבום הוא הנמכר ביותר באיטליה ב-1981, כששם נמכר בכמיליון עותקים.

בקרב מבקרי מוזיקה זכה האלבום לביקורות חיוביות. סטיבן תומאס ארלוויין (Stephen Thomas Erlewine) מאתר AllMusic כתב בביקורתו כי האלבום "נמנה בין חומריה הטובים ביותר של הלהקה" והעניק לאלבום ארבעה וחצי כוכבים מתוך חמישה. מבקר המוזיקה של מגזין רולינג סטון דייוויד פריק (David Fricke) הילל את האלבום וכתב: "באלבום זה יוצא נופלר מההשפעות של דייר סטרייטס, ודייר סטרייטס יוצאים מהשפעותיו של נופלר. השילוב של הליריקה, הביצועיים הקוליים והסאונד הרוקנרולי החדשני הם עוצרים נשימה - והם כל האלמנטים שצריכים היו להיות בשני אלבומיה הקודמים שלה, ולא היו. אם "Making Movies" היה באמת סרט קולנוע, הוא כנראה היה זוכה בצרור של פרסי אוסקר".

בסקר שערך מגזין "רולינג סטון", דורג האלבום במקום ה-52 ברשימת "100 אלבומים הטובים ביותר של שנות השמונים.

רשימת השירים
------------

כל השירים נכתבו על ידי מארק נופלר


| מס' | שם | משך |
| --- | --- | --- |
| 1. | Tunnel of Love | 8:11 |
| 2. | Romeo and Juliet | 6:00 |
| 3. | Skateaway | 6:40 |
| 4. | Expresso Love | 5:12 |
| 5. | Hand in Hand | 4:48 |
| 6. | Solid Rock | 3:19 |
| 7. | Les Boys | 4:07 |
| **משך כולל:** | **37:39** |

מבצעים
------

**חברי להקת דייר סטרייטס**

* מארק נופלר - שירה, גיטרה
* ג'ון אילזלי - גיטרה בס, שירה
* פיק ויתרס - תופים

**משתתפים נוספים**

* רוי ביטן - קלידים
* ג'ימי איובין - הפקה מוזיקלית

קישורים חיצוניים
----------------

* ספוטיפיי Making Movies באתר ספוטיפיי
* MusicBrainz Making Movies באתר MusicBrainz
* Discogs Making Movies באתר Discogs
* AllMusic Making Movies באתר AllMusic

הערות שוליים
------------

1. ↑  ביקורת וסיקור על האלבום, באתר "Allmusic"
2. ↑  דף האלבום, באתר Sputnikmusic
3. ↑  David Fricke, ‏‏ ביקורת על "Making Movies", באתר מגזין רולינג סטון
4. ↑  שקלול ציוני האלבום, באתר Ultimate Guitar Archive
5. 1 2  דף האלבום, באתר AllMusic
6. ↑  David Fricke, ‏‏ ביקורת על "Making Movies", באתר מגזין "רולינג סטון"
7. ↑  רשימת "100 Best Albums of the Eighties", באתר מגזין "רולינג סטון"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 5b0a15ce-8aa9-323b-8fb6-02b657756ba9

 |
**שטנדאל** (בגרמנית: **Stendal**) היא בירת מחוז שטנדאל שבמדינת סקסוניה-אנהלט שבגרמניה. העיר שוכנת במרחק של 125 ק"מ ממערב לברלין וכ-170 ק"מ ממזרח להנובר. בעיר פועלים אוניברסיטה, שוק, ומרכז שיקום פסיכיאטרי.

היסטוריה
--------

יישוב בשם Steinedal מוזכר במסמך משנת 1022 והוא היה אז רכושו של כנסיית מיכאל הקדוש בהילדסהיים. ב-1160 הוענקו לעיר זכויות שוק על ידי המרגרייב הראשון של ברנדנבורג אלברכט הדוב (Albrecht der Bär) ועד מהרה נעשתה העיר לחברה חשובה בברית ערי הנזה. עושרה של העיר באותה תקופה ניכר בכנסיות, בבניין העירייה ובשניים משערי העיר ששרדו עד היום.

כחלק מנחלתו של המרגרייב של ברנדנבורג, נעשתה חלק מהמחוז הפרוסי של סקסוניה לאחר המלחמות הנפוליאוניות. החל משנת 1949 ועד לאיחוד גרמניה הייתה העיר חלק מגרמניה המזרחית.

מקובל לחשוב ששם העט סטנדל של הסופר הצרפתי מארי-אנרי בל הוא מחווה להיסטוריון הגרמני יוהאן יואכים וינקלמן שנולד בשטנדאל ב-1717.

אתרים חשובים
------------

### תיאטרון אלטמרק

תיאטרון אלטמרק הוקם בשנת 1946 ומאז הוא משמש מרכז לפעילות תיאטרון לילדים ולנוער. המקום משמש להופעות תיאטרון, מחול, מוזיקה וכנסים.

### מוזיאון וינקלמן

המוזיאון קרוי על שמו של יוהאן יואכים וינקלמן, מאבותיה של הארכאולוגיה הקלאסית. הממצאים במוזיאון כוללים מסמכים ביוגרפיים, מחקרים, עיצובים ותרשימים יחד עם מוצגים ארכאולוגיים מיוון העתיקה. מאז קיץ 2003 נמצא בבעלותו של המוזיאון הסוס הטרויאני הגדול בעולם, שגובהו הוא 15.6 מטרים, אורכו 13 מטרים, רוחבו 9.5 מטרים ומשקלו 45 טונות. מגב הסוס ניתן לצפות בנופה של העיר. תערוכות בתחומי הארכאולוגיה ותולדות האומנות של המאות ה-18 וה-19 מתקיימות במוזיאון וכן תערוכות של אומנות מודרנית. בנוסף מציג המוזיאון ממצאים הקשורים להיסטוריה ולתרבות של שטנדאל ושל האזור החל מהתקופה הפרהיסטורית ועד היום.

ערים תאומות
-----------

* גרמניהגרמניה למגו (אנ'), גרמניה

קישורים חיצוניים
----------------

ויקישיתוף מדיה וקבצים בנושא **שטנדאל** בוויקישיתוף
* 

* אתר האינטרנט הרשמי של שטנדאל (בגרמנית)
* שטנדאל, באתר אנציקלופדיה בריטניקה (באנגלית)

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565149505171
* GND: 4057260-2
* LCCN: n89667560
* MusicBrainz: 511b2df0-d78c-421b-8d16-9d0f9158711c
* NKC: xx0133658
* VIAF: 153733292
* WorldCat: viaf-248529756

 |
**מכון המחקר המדעי לצמחים ארומטיים וצמחי מרפא** (**Всеросси́йский нау́чно-иссле́довательский институ́т лека́рственных и аромати́ческих расте́ний**) הוא מוסד מדעי ממלכתי במערכת האקדמיה הרוסית למדעי החקלאות, ארגון המחקר המוביל ברוסיה בתחום גידול צמחי מרפא ופיתוח מוצרים רפואיים מחומרי גלם רפואיים חדשים. אחת הפעילויות העיקריות של VILAR היא המחקר הכימי והפרמקולוגי של צמחי מרפא, זיהוי חומרים פעילים ביולוגיים חדשים ויצירת טכנולוגיה לייצור מוצרים רפואיים, כמו גם הצגת, בחירת וייצור זרעים של צמחי מרפא, פיתוח שיטות חקלאיות לגידולן ומאבק במזיקים והדברת מחלות, מחקר פעולות של דשנים ורגולציה על הורמונים צמחיים וקוטלי עשבים.

היסטוריה
--------

מכון המחקר הוקם בשנת 1931 על בסיס לשכת המחקר לצמחי מרפא וארומטיות והפך לחלק מהאקדמיה למדעי החקלאות על שם לנין. בשנת 1951 הוקם במכון גן בוטני.

בשנת 1991 המכון הפך לחלק מהאקדמיה החקלאית הרוסית. מאז 2013 נוהל המכון על ידי הסוכנות הפדרלית לארגונים מדעיים (FANO), עד לפירוקה של הסוכנות. מאז מותו של לנין, המרכז השיטתי הלימודי לטכנולוגיות ביו-רפואיות (Учебно-методический центр биомедицинских технологий) עוסק בשימור גופתו של לנין במאוזוליאום.

אישים מפורסמים
--------------

* אלכסיי שרטר (1918–2002) - בוטנאי, פרופסור, דוקטור למדעים ביולוגיים, היה ראש המעבדה למשאבי צמח בר.
* איוואן גובאנוב (2005-2005) - גאו-בוטניסט סובייטי-רוסי, מגדל פרחים וטקסונום.
* ולדימיר וורושילוב (1908–1999) - גיאו-בוטניסט וטקסונום.

קישורים חיצוניים
----------------

* אתר האינטרנט הרשמי של מכון המחקר המדעי לצמחים ארומטיים וצמחי מרפא (ברוסית)

הערות שוליים
------------

1. ↑  Шретер Алексей Иванович — Биологический факультет МГУ в Великой Отечественной войне

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 305980351
* WorldCat: viaf-305980351

 |
**מנחם מורשת** (11 בספטמבר 1927 - 20 ביולי 1980) היה מרצה בכיר במחלקה ללשון עברית וללשונות שמיות באוניברסיטת בר-אילן.

ביוגרפיה
--------

נולד בפולין ובשנת 1935 עלה לארץ ישראל. היה מדריך בתנועת בני עקיבא ובמקביל לימד עשור בבית ספר יסודי ולאחר מכן עשור בבית ספר תיכון. את חוק לימודיו לתואר הראשון והשני, שאותו סיים בשנת 1964, עשה באוניברסיטת בר-אילן; נושא עבודת המאסטר שלו היה: "הרמב"ן כבלשן: על פי פירושו לתורה". כתב דוקטורט באוניברסיטה העברית תחת הדרכתו של פרופסור יחזקאל קוטשר. נושא הדיסרטציה שלו היה: "לקסיקון הפועל שנתחדש בלשון התנאים", והוא יצא לאחר מותו בשנת 1981 כספר.

לימד באוניברסיטת בר-אילן החל משנת 1967 ונעשה מרצה בכיר ב-1976. במקביל הורה באוניברסיטת תל אביב ובאוניברסיטת חיפה.

עיקר חיבוריו המדעיים נסובו על לשון חכמים, זאת בהשפעת מורו יחזקאל קוטשר, שזה היה תחום מרכזי במחקרו. עיקר עבודתו עסקה בתלמוד הירושלמי ובתלמוד הבבלי, אולם הוא חקר גם את המדרש ואת הביטויים מלשון חז"ל ומשפת המקרא.

ספריו
-----

* **ללשונן של הברייתות העבריות בבבלי**/ מנחם מורשת. רמת גן: האוניברסיטה בר-אילן, תשל"ב-תשל"ד.
* **לקסיקון הפועל: שנתחדש בלשון התנאים**/ מנחם מורשת. רמת גן: אוניברסיטת בר-אילן, תשמ"א 1980. יצא מחדש באותה הוצאה בתשפ"ג.
* **חבורת ילדי החמד**/ מנחם מורשת, איורים: מנחם למברגר. תל אביב: רשפים: תשמ"ג 1983.

קישורים חיצוניים
----------------

* רשימת הפרסומים של מנחם מורשת, בקטלוג הספרייה הלאומית
* רשימת המאמרים של מנחם מורשת באתר רמב"י
* מנחם מורשת, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265524905171
* GND: 1089191111
* ISNI: 0000 0000 6699 7270
* LCCN: n86031033
* NTA: 106800876
* SELIBR: 77970
* SUDOC: 254972179
* VIAF: 16243213
* WorldCat: lccn-n86031033

 |
**שטפן וייל** (בגרמנית: **Stephan Weil**, נולד ב-15 בדצמבר 1958) הוא פוליטיקאי גרמני מן המפלגה הסוציאל-דמוקרטית (SPD), אשר מכהן מאז פברואר 2013 כראש ממשלת מדינת סקסוניה התחתונה. בשנים 2013-2014 כיהן כנשיא הבונדסראט (הבית העליון של הפרלמנט הגרמני).

ביוגרפיה
--------

וייל נולד ב-15 בדצמבר 1958 בהמבורג, אז גרמניה המערבית. בשנת 1965 עבר וייל עם משפחתו להתגורר בהנובר. למד משפטים ומדע המדינה באוניברסיטת גטינגן. לאחר לימודיו, עבד וייל כעורך דין בהנובר, ולאחר מכן כתובע הכללי וכשופט במשרד המשפטים של סקסוניה התחתונה. בשנים 1997-2006 כיהן כגזבר הנובר.

במאי 2006 נבחר וייל להיות מועמד ה-SPD לראשות עיריית הנובר. בבחירות שהתקיימו בספטמבר, ניצח וייל ברוב מוחלט בסיבוב הראשון. הוא עזב את תפקיד זה באופן אוטומטי עם היבחרו לראשות הממשלה. בשנת 2012 נבחר להנהיג את ה-SPD במדינה.

וייל נבחר לתפקיד ראש ממשלת המדינה ב-19 בפברואר 2013 בתמיכת מפלגתו ומפלגת הירוקים. הוא נבחר שנית לתפקיד בנובמבר 2017 בתמיכת המפלגה הסוציאל-דמוקרטית וה-המפלגה הנוצרית-דמוקרטית.

במסגרת חברותו בבונדסראט, היה חבר וייל בוועדות לענייני אירופה לחיזוק הקשר עם ארצות הברית.

התחתן בשנת 1987 ונולד לו בן אחד.

קישורים חיצוניים
----------------

ויקישיתוף מדיה וקבצים בנושא **שטפן וייל** בוויקישיתוף
* 

* אתר האינטרנט הרשמי של שטפן וייל (בגרמנית)
* שטפן וייל, ברשת החברתית טוויטר

|  |  |
| --- | --- |
| בקרת זהויות עריכת הנתון בוויקינתונים | 
* GND: 103517040X
* ISNI: 0000 0000 3522 3897
* LCCN: n95028684
* VIAF: 23842770
* WorldCat: lccn-n95028684

 |